**26 shkurt 2020**

**Për: Kryeministrin e Republikës së Kosovës, z. Albin Kurti**

**Nga: Rrjeti i Grave të Kosovës (RrGK)**

**Kërkesat për perkrahje:**

1. **Të kthehen në diskutim Projektligji i Punës dhe Projektligji për pushimin e lehonisë dhe atë prindëror.**
2. **Të mbetet në kuadër të buxhetit linja kushtuar strehimoreve dhe qendrave ditore.**

Aktualisht ekzistojnë dy projektligje tejet shqetësuese të cilat kanë qenë në shqyrtim të ish-komisioneve parlamentare – Projekt Ligji i Punës dhe Projekt Ligji për pushimin e lehonisë dhe atë prindëror. Të dy këto Projektligje janë në kundërshtim me direktivën e Bashkimit Evropian (BE) për balancim të jetës dhe punës, për arsye se nuk është bërë fare ndryshim në modelin e pushimit të lehonisë, atësor apo prindëror për t’i kontribuar barazisë gjinore dhe për të qenë në harmonizim me Ligjin për Barazi Gjinore (LBGj). Poashtu, trajtimi i lejeve prindërore është vendosur të lihet jashtë Ligjit të Punës duke paraqitur diskriminim direkt për gratë si pjesë të fuqisë punëtore.

*Neni 19 i projektligjit të pushimit të lehonisë dhe pushimit prindëror*, parasheh se: “**Një grua e papunë, në rast se ajo lind një fëmijë, ka të drejtën për ndihmë në para të gatshme të paguar nga shteti deri në fund të gjashtë (6) muajve nga dita e lindjes**.” Konsiderojmë se një dispozitë e tillë është utopike dhe do të krijonte implikime të jashtëzakonshme buxhetore, pasiqë vetëm 12 % e grave në Kosovë jane pjesë e fuqisë punëtore.

**RrGK kërkon që Projektligji i Punës dhe Projektligji për pushimin e lehonisë dhe atë prindëror të kthehen mbrapa për diskutim në komisionet parlamentare. Tutje, ne kërkojmë qe të tri lejet për pushim të mbeten në kuadër të Ligjit të punës, në një version më të zgjeruar të tij, dhe në harmonizim të plotë me direktivat e BE-së dhe Ligjin për Barazi Gjinore. Rekomandojmë që modeli i Pushimit të lehonisë, atësor dhe atij prindëror të ndryshohet, në atë mënyrë që shteti të paguajë plotësisht periudhën e pushimit për prindërit, ashtu si**ç **është rasti edhe me shtetet në regjion. Hartimi i mëtutjeshëm i këtyre ligjeve duhet të bëhet duke e konsultuar ekspertizën dhe gjetjet e organizatave të grave.**

Në kuadër të buxhetit të vitit të kaluar është krijuar linja buxhetore me titull SHPENZIMET BAZIKE PËR STREHIMORET me një shumë të planifikuar prej 880.000 Eurove. Përkundër ekzistimit të saj, strehimoreve nuk u janë alokuar fondet e përcaktuara. Në fillim të këtij viti (2020) Ministria e Punës dhe Mirëqenies Sociale ka hapur thirrjen për përkrahje financiare të strehimoreve që ofrojnë shërbime viktimave të dhunës në familje në Kosovë. Me këtë rast, gjatë kësaj jave strehimoret janë njoftuar se do të mbështeten në shumë prej 500 000 euro në total. Diferenca prej shumës së buxhetuar në vlerë prej 880 mijë sa kanë qenë të alokuara për vitin 2019, nuk është zbatuar në plotni në vitin që po e lëmë pas e as gjatë këtij viti.

Ky kalkulim merr parasysh që kjo shumë e përcaktuar prej strehimoreve e nevojshme për mbulimin e shpenzimeve të viktimave të dhunës në familje merr parasysh edhe rritjen e raportimeve të reja të viktimave të dhunës në familje.

Bazuar në të dhënat zyrtare të Policisë së Kosovës, kemi pas rritje të raportimit të dhunës në familje vetëm në vitin 2019 për 25%. Kjo rritje e raportimit vlerësohet se do të vazhdon edhe në vitin 2020.

Poashtu, shprehet nevoja që të mbulohen shpenzimet për strehimoret me një linjë buxhetore të vecantë dhe përmanente, të bazuar në kërkesat e strehimoreve.

Rrjedhimisht, duhet siguruar diferenca e alokuar për vitin 2019 si dhe financim i qëndrueshëm për strehimoret në buxhetin e këtij viti, në koordimin me ministritë përgjegjëse për zbatimin e këtij ligji.

**RrGK kërkon koordinim në mes ministrive përkatëse si dhe mbështetjen tuaj për adresimin dhe realizimin e këtyre kërkesave në buxhetin e vitit 2020 dhe për vitet përkatëse.**